Opinió - Si no es pot dir, no existeix\nSi no es pot dir, no existeix\nPublicat: el 21/oct/17\nEl passat Consell de Barri de La Floresta de setembre unes veïnes van fer una proposta de posar nom a una plaça que no en tenia, que és molt transitada i que se l'anomena popularment 'la plaça del sociosanitari', un nom ben prosaic i descriptiu. Les veïnes van proposar que la rebategéssim amb el nom de 'la plaça de les dones'. A més, argumentaven, no hi ha un sol carrer dedicat a una dona en tota la Floresta.\nAquesta dada em va glaçar i capficar. Ni un sol carrer? Ni una sola dona mereix un reconeixement col·lectiu? Vaig anar a la pàgina de nomenclàtor de l'Ajuntament, les categories són prou àmplies, i em vaig capbussar a la de noms lligats a la història local, generalment les primeres famílies pobladores. Totes fan referència a homes. Vaig estirar l'experiment a Sant Cugat; quants noms de memòria surten amb noms de dones? Ben pocs, poquíssims. Montserrat Roig, Mercè Rodoreda, Josefina Mascareñas... Recordo també un informe dels alumnes de l'Angeleta on concloïen que només un de cada 17 carrers té nom de dona, un trist 15% i que existeix una moratòria municipal, per almenys als nous carrers reduir la desigualtat al 30%. Per què al 30, si som el 50% de la població?\nNo és una qüestió primordial, pensareu, a Sant Cugat tenim problemes molt greus de desigualtat i d'exclusió social. Per què els noms dels carrers? Doncs perquè allò que no es pot dir no existeix i la negació permanent del paper de les dones a la història, de la construcció de la nostra comunitat, també és polític. És clar que les dones han estat molt invisibilitzades i no en tenim gaires a la història de científiques, polítiques, artístiques, pot dir algú. Bé, segur que sí que en tenim moltes però no han gaudit d'un tracte històric de primera línia i buscar-les, rescatar-les i homenatjar-les pot ben ser la reparació històrica que mereixerien. Així, les nenes no s'hauran de preguntar per què cap carrer és de dona i tots són homes, com si fos una norma universal. Com si les dones no es poguessin dir, ni que existim, ni que haguem sostingut darrere traves i impediments socials històrics caràcters i fites i descobriments, o simplement fent totes les tasques de cura i reproducció per a què el científic de torn, el músic popular o el polític valent es poguessin dedicar a la seva feina sense distraccions tan poc històriques com el manteniment d'una casa, la cura dels malalts, avis i fills, comprar el dinar... Reivindiquem-nos, prioritzem-nos i anomenem-nos, que el nom fa la cosa.


Maria Bertomeu: “En el cant valencià ha passat com en altres sectors, que l’home ha tingut més ressò” - À Punt\nMaria Bertomeu: “En el cant valencià ha passat com en altres sectors, que l’home ha tingut més ressò”\nTÀP Zàping entrevista la jove d’Oliva que es va fer viral amb un vídeo en què cantava una havanera\n05 de desembre 2021 - 11:26\nMaria Bertomeu Soria, també coneguda com la Maria en xarxes, ofereix una entrevista a TÀP Zàping on explica com ha sigut el seu ràpid ascens en xarxes i el seu pas pels Premis Ovidi. La jove considera que a poc a poc s’ha anat acostumant a aquest reconeixement mediàtic, tot i que encara hi ha dies que la sorprenen. D’acord amb Bertomeu, tenia la intuïció que aquell primer vídeo en què cantava una havanera podria agradar a certs sectors, però no de manera tan massiva.\nHoli! Aquesta és una cançó de cant valencià que faig al conser i me llena de orgullo i satisfacsion pujar-la perquè pugueu escoltar la música popular d'abans... i d'ara! Clar que si 💗🎶 acostumeu l'oïda que aniré pujant-ne méeees 🎧💓 pic.twitter.com/4bWM5DAHM5\n— La Maria (@lamariabs_) 1 de noviembre de 2021\nEl presentador de TÀP Zàping, Lluís Cascant, també apunta que no és habitual que la gent jove s’interesse pel cant tradicional, a la qual cosa la cantant contesta que no és tant això, com la percepció que es té que només interessa a la gent major.\nQuant a la presència de referents femenins, en el cant valencià Maria considera que “hi ha moltíssimes dones”, però argumenta que “ha passat com en altres sectors, que l’home ha tingut més ressò”. Bertomeu explica que va haver de buscar més per a trobar dones en aquest àmbit, que finalment va poder trobar tot i haver quedat ocultes.\nPer tancar l’entrevista, la jove assegura que espera prompte poder fer algun disc recopilant i recuperant cançons de cant tradicional.\nSi vols saber més sobre Maria Bertomeu, recupera l’entrevista que va fer el mes passat a Territori sonor.\nBancals amb nom propi als horts urbans d'Oriola Qui va ser Paquito 'el Chocolatero'? 24 hores amb un sensesostre: com és el dia a dia de qui viu al carrer? Rosita Amores: la vedet més transgressora de la revista valenciana Quin presentador d'À Punt va ser monitor júnior d'un integrant de La Fúmiga fa 20 anys? És l'orografia escarpada de Cantàbria un motiu per a rebre un 30% més de finançament que la Comunitat Valenciana? Estiuejar al segle XIX: una mirada als balnearis històrics valencians Què va passar amb el tren que connectava Muro d’Alcoi amb Gandia? Juan Carlos Ortega: “Soc una persona solitària, disfrute la soledat, grave a soles… però encara no parle a soles”


▷ 13è WEEKEND BAILONGU - 23 I 24 DE NOVEMBRE 2019\n13è Weekend Bailongu\nDescobreix al primer Escape Room de ball!!!\nWeekend - Escape Room\nBailongu i Top Secret hem creat el primer Escape Room de ball!\nEls equips haureu d'anar superant diferents proves relacionades amb el ball...\nPreu especial 10€ exclusiu per als assistents al 13è Weekend Bailongu\n...Sereu capaços de resoldre l'enigma?\n60 minuts de diversió assegurada!\nHoraris i preus de Weekend Bailongu - Escape Room\nEscape Room 10:15 a 11:15h\nProfessor/s: Top Secret\nInici: 24 de Novembre 2019 Final: 24 de Novembre 2019\nQueden 22 places\nPer poder accedir online a l'Escape Room al preu especial de 10€ és imprescindible haver comprat un fullpass per al 13è Weekend Bailongu. Si no assisteixes al Weekend, contacta amb secretaria de l'escola (932 471 602 | 680 455 807) per fer la inscripció\nPromoció amic 10€+10€: porta un amic i obtindreu 10€ de descompte cadascú. Només aplicable en inscripcions presencials o telefòniques.\nCursos amb parella. Si t’apuntes sense parella o amb taxi a un curs amb parella no et pots aplicar el 3x2 ni cap descompte, llevat dels descomptes pels punts acumulats amb el carnet Bailongu.\nEscape Room 11:30-12:30h\nEscape Room 12:45-13:45h\nQueden 29 places\nPuc anar al weekend tot i no estar fent cap curs a Bailongu?\nI tant! El weekend està pensat per a tothom qui li agradi ballar i vulgui passar un cap de setmana molt divertit ple d'activitats de ball.\nQuè inclou el fullpass?\nEl fullpass et dóna dret a allotjar-te a l'hotel, en la modalitat d'habitació que hagis triat, en règim de pensió completa (inclou dinar i sopar de dissabte i esmorzar de diumenge) i a assistir als diferents tallers, balls de nit i activitats que organitza el weekend, llevat de l'Escape Room, que no està inclòs en el preu del fullpass i que s'ha d'adquirir a part.\nPuc comprar només l'Escape Room però no assistir al weekend?\nSi! Pots apuntar-te a un preu de 20€ contactant amb secretaria (932 471 602 | 680 455 807), però si vols apuntar-te online a un preu especial de només 10€, és imprescindible que hagis comprat el teu fullpass pel 13è Weekend.\nPuc reservar plaça i pagar més endavant?\nNo existeix la possibilitat de reservar sense pagar. Tant online com a secretaria, es demana el pagament al moment de fer la reserva. Un cop fet el pagament, la plaça queda reservada.\nUna persona sola pot compartir una habitació doble?\nSi vols compartir l'habitació hauries d'adreçar-te a secretaria, allà t'informaran.\nHi ha habitacions per a tres o quatre persones?\nSi, disposem d'algunes habitacions triples i quàdruples. Si hi estàs interessat hauries d'adreçar-te a secretaria, allà t'informaran i et faran la reserva.\nEls nostres alumnes de Weekend Bailongu - Escape Room també trien ...


Cloenda de voleibol\nDissabte 4 de Juny, al Poliesportiu de Muro es va realitzar la cloenda de Volei del programa Jocs Esportius Escolars de la Direcció Insular d´Esports. A cloenda hi participaren un centenar de nins i nines repartits en 20 equips. Els infants varen poder gaudir de partits de voleibol, volei platja i jocs de punteria i inflables en una jornada que va durar tot el dematí i que va acabar amb la corresponent entrega de medalles per els joves esportistes.\nCloenda de futbol Lliga anglesa\nEl passat 9 de juny va tenir lloc al col·legi the Academy School de Marratxí la cloenda de la lliga anglesa de futbol organitzada per la Direcció Insular d'Esports del Consell de Mallorca dins el programa dels Jocs Escolars Esportius. Hi varen participar 70 infants de les categories de 3 a 6 anys de la Academy i del Queen's college. Al final de la jornada tots el petits futbolistes reberen una medalla per la seva entrega i dedicació.\nCursets natació a Sant Ferran. Encara queden places!!\nEl proper 1 de juliol comencen els cursets que ha organitzat la Direcció Insular d'Esports i que es desenvoluparan a la piscina del Poliesportiu Sant Ferran els mesos de juliol i agost . Podrà accedir a aquests cursets qualsevol persona, sigui de l'edat que sigui, que vulgui aprendre i/o perfeccionar la seva destresa en el medi aquàtic. La reserva de places començarà el dia 23 de maig de 2016, podeu enviar la vostra inscripció fent\nDestaquem Llegir més...\nCursa infantil de muntanya a Fornalutx\nFornalutx va ser l’escenari, dissabte passat, de la VI cursa infantil de muntanya inclosa en el III CIRCUIT DE CURSES INFANTILS SERRA DE TRAMUNTANA 2016 Aquest esdeveniment comptà amb la participació de 70 infants d’entre els 0 i els 14 anys. El recorregut de la cursa va ser, com l’anterior, per dins del poble. Les carreres, variaren segons les categories: de 50 m per als petitons fins als 4.000 per als més grandets. Encara que va fer un temps especialment calorós, resultà un bon dia per fome [...]\nL’estiu ja és aquí. I, per això, la Direcció Insular d’Esports del Consell de Mallorca ha elaborat una proposta àmplia d’activitats esportives d’estiu destinades a entitats (clubs, escoles d’estius, associacions, APIMA…) inscrites en el programa «Jocs esportius escolars». El foment de l’activitat física i esportiva durant l’estiu és l’objectiu principal d’aquesta proposta, que es caracteritza per la varietat, ja que s’hi poden trobar activitats esportives (com waterpolo, snorkel, pirag [...]\nCampanya anual de prevenció primària de l’osteoporosi.\nEl Servei de Medicina Esportiva que realitza la segona campanya anual de prevenció primària de l’osteoporosi té inscrits més de 250 funcionaris que treballen en el Consell de Mallorca i a l’IMAS, per poder realitzar-se el control de la medició de la densitat mineral òssia per densitometria calcània que se durà a terme la setmana del 27 de juny a l’1 de juliol en el Servei de Medicina. El personal que encara no hagi demanat cita encara pot enviar un e-mail a:\nFinals d’atletisme a la comarca de Ponent\nDivendres, 10 de juny, tingueren lloc a les pistes de Magaluf les finals d’atletisme de les categories d’iniciació, aleví i benjamí, organitzades per la Direcció Insular d’Esports, dins el programa «Jocs esportius escolars». Les finals es dugueren a terme en dues jornades: el matí, de 10 a 14 hores, amb una participació de 180 atletes, i la d’horabaixa, de 17 a 21 hores, amb 150 infants de diferents entitats: ADA Calvià, CA Es Raiguer, Mesclat Sport, CA Artà, CAB Siurell, Speed Club, Club at [...]\nVisita al Servei de Medicina Esportiva dels alumnes de l’I.E.S. Albuhaira de Muro\nDimarts 31 de maig el Servei de Medicina Esportiva va rebre la visita dels alumnes del cicle formatiu Tècnic Superior en Animació d’Activitat Físiques i Esportives de l’I.E.S. ALBUHAIRA de Muro per conèixer el funcionament i les instal·lacions del servei. La Directora Insular d’Esports, Margalida Portells i el Cap de Servei de Medicina, el Dr. Bartomeu Marí li varen donar la benvinguda i el lliurament del material gràfic de Salut i Esport. Durant tot el matí van rebre informació sobre el funci [...]\nDiada de psico a Andratx\nDilluns 30 de maig, a l'IES Baltasar Porcel d'Andratx es va dur a terme una activitat de psicomotricitat organitzada per la DIE dins el programa dels jocs esportius escolars. Hi varen participar una cincuentena d'nfants de l'entitat Futsal Racing Andratx.\nDiada de patinatge a Sencelles\nDissabte 28 de maig, va tenir lloc a Sencelles, una nova diada de patitnatge del programa Jocs Esportius Escolars que organitza la Direcció Insular d’Esports. A la diada hi varen participar 150 infants de diferents entitats: CP Santa Ponça, CP Sencelles i CP Patronat. Durant tot el matí, les joves patinadores pogueren demostrar les seves habilitats davant pares i demés familiars. Per acabar es va fer entrega de medalles i demés obsequis.


Integració Social - EDN: d’abril 2015\nDarrers dimecres d'aprenentatge-servei participant en projectes diversos\nEn les dues imatges anteriors veiem algunes de les alumnes de segon d'integració social que han estat col·laborant en el SSIB Servei socioeducatiu itinerant del Berguedà.\nI en aquestes dues fotografies podem veure el conte que els alumnes de segon que han participat com a aprenentatge-servei a la Residència d'avis de Navàs han treballat amb una usuària. També els podem veure fent manualitats per a decorar la residència amb motius primaverals.\nEn les dues imatges superiors veiem el grupet de nens i nenes del Xalar el darrer dia de participació dels futurs integradors socials, dia en que es van fer representacions (teatre, ball i màgia), es va fer un berenar especial i fotos de comiat !!!!\nPublicat per Albert Cunill a 6:19 Cap comentari:\nEtiquetes de comentaris: Aprenentatge servei, Gent gran, Infància i adolescència, Notícies, Projectes\nLa Moguda a l'Agulla que organitza el CAE necessita voluntaris/es\nL’organització d’un acte com la Moguda requereix un nombre molt important de persones que a nivell voluntari puguin donar resposta a les diferents necessitats organitzatives: muntatge, monitoratge d’activitats, desmuntatge, fotografies, vídeos, etc. Per aquest motiu, des del CAE tornen a fer una crida per trobar persones interessades en col·laborar en la Moguda 2015.\nS’han programat dos torns:\n- 1r: dissabte de 10 a 2/4 de 2 del matí, ajudant a fer el muntatge de la infraestructura –carpes, pancartes, activitats...-\n- 2n: dissabte de 2/4 de 4 a les 8 de la tarda, fent les activitats i ajudant a desmuntar.\nTambé hi ha la possibilitat de participar en els dos torns. En aquest cas, les persones que col·laborin en els dos torns poden quedar-se a dinar al Parc de l’Agulla conjuntament amb l’equip organitzador.\nLes persones interessades poden emplenar el formulari que hi ha al web o bé posar-se en contacte amb el CAE a través d’una trucada telefònica -93 872 57 89- o a través d’un correu electrònic –cae@cae.cat-.\nDe totes maneres, aquesta proposta no exclou que aquell dia vulgueu anar al Parc de l’Agulla a veure les activitats o a gaudir-les amb la vostra colla, els amics, la família,...\nAquest any la Moguda va d'Indis!\nPublicat per Albert Cunill a 1:25 Cap comentari:\nEtiquetes de comentaris: Infància i adolescència, Notícies\nSant Jordi ha arribat !!!\nPublicat per Albert Cunill a 3:29 Cap comentari:\nUna nova edició del CLAM, festival de cinema solidari de Navarcles\nLa dotzena edició del festival se celebrarà del 30 d’abril al 10 de maig i presentarà 37 pel·lícules de 15 països, moltes de les quals seran estrenes a Catalunya; amb la presència de primeres figures com els directors Pedro Olea i Cecilia Bartolomé i l’actor Emilio Gutierrez Caba així com un munt d’activitats paral·leles.\nPer a accedir a la web del festival cliqueu en aquest enllaç.\nPublicat per Albert Cunill a 1:45 Cap comentari:\nFormació sobre drogodependències\nEl proper 8 de maig, la UB organitza, amb la col·laboració de l’ONG Project Home, la VII Jornada de Drogodependències, de títol «La rehabilitació de persones drogodependents subjectes a mesures judicials». La jornada, que tindrà lloc de les 8.30 a les 14.30h a l’Aula Magna de l’Edifici Històric de la UB, està adreçada a l’alumnat de la Universitat de Barcelona i professionals interessats en l’àmbit de les addiccions, i és susceptible de ser reconeguda acadèmicament (1 crèdit de lliure elecció pels estudiants de llicenciatura o diplomatura i 0.5 crèdits ECTS per l’alumnat de grau). El preu de la inscripció és de 20€: podeu consultar més informació sobre com inscriure-us-hi al següent enllaç.\nPublicat per Albert Cunill a 1:51 Cap comentari:\nEtiquetes de comentaris: Addiccions, Jornades, Notícies\nJornada sobre maltractaments a la gent gran a Berga\nPer a inscriure't a la jornada cal clicar aquí.\nPublicat per Albert Cunill a 1:55 Cap comentari:\nEtiquetes de comentaris: Gent gran, Jornades, Notícies\nJornada de portes obertes a la Casa per la solidaritat i la pau Flors Sirera\nEtiquetes de comentaris: Jornades, Notícies, Xerrades\nT.I.S.O.C. proposa un curs sobre patologia dual i drogodependència\nDes de l'associació d'Integradors i integradores socials de Catalunya T.I.S.O.C. ens han fet arribar aquesta proposta d'un curs sobre patologia dual i drogodependència.\nLa patologia dual, denominació arbitrària com altres però que tots els clínics reconeixen, es pot definir com una malaltia designant l'existència simultània d'un trastorn addictiu i un altre trastorn mental, o la intersecció d'ambdues disfuncions. Avui dia és una realitat clínica que ja ningú pot desconèixer.\nEn la terminologia anglosaxona és més usual el terme «diagnòstic dual», que en realitat fa referència a dos diagnòstics independents o, en el millor dels casos, no pronuncia es sobre aquesta relació, tot i les dades que ve aportant la investigació.\nPerò també és recolzat per aquells que creuen que els símptomes comòrbids generalment són només producte de la neurotoxicitat ocasionada per les drogues sobre el sistema nerviós central.\nEn canvi, el terme «patologia dual» està més proper al model de vulnerabilitat genètica i biològica que predisposa a diferents fenotips psicopatològics, a l'existència de alteracions que fa a les substàncies més plaents que per a la resta dels individus, i aquestes deficiències, genèticament determinades, són corregides per l'ús de substàncies, conduint a l'automedicació. En algunes circumstàncies, els subjectes amb malalties mentals poden començar, per assaig i error, a usar i abusar de substàncies com temptativa d'automedicació i alleujar així els símptomes de la malaltia, amb la qual que s'enfronten a un risc més gran que és l'addicció.\nPublicat per Albert Cunill a 11:49 Cap comentari:\nEtiquetes de comentaris: Malaltia mental, Notícies\nExposició de Parelles artístiques del Berguedà\nLa Laia Lores, terapeuta ocupacional que treballa a la Fundació Humanitària Josep Trueta de Berga, i que va participar en la recent Jornada d'Integració Social sobre Salut Mental, ens ha fet arribar la propaganda sobre l'exposició de Parelles artístiques que es podrà veure a Berga fins el 23 d'abril d'enguany.\nPublicat per Albert Cunill a 13:44 Cap comentari:\nDarrers dimecres d'aprenentatge-servei participant...\nLa Moguda a l'Agulla que organitza el CAE necessit...\nUna nova edició del CLAM, festival de cinema solid...\nJornada de portes obertes a la Casa per la solidar...\nT.I.S.O.C. proposa un curs sobre patologia dual i ...\nVols treballar a la Residència d'avis de Navàs per ajudar a fer front a la situació actual ?\nXerrada-taller: "Contencions, solució o problema ?"\nDimarts passat, dia 8 de maig, el grup de primer del CFGS d'Integració social i el grup del CFGM de Cures d'auxiliar...\n6a Jornada d'Integració social a l'EDN: "Faig d'integrador/a social-ment"\nS'HA CANCELAT LA JORNADA PER PREVENCIÓ SEGUINT LES DIRECTRIUS DEL DEPARTAMENT D'EDUCACIÓ Pengem el cartell de la 6a Jornada d'...\nVISTOSOS TREBALLS DE SEGON\nSón imatges de bona part dels treballs realitzats des del crèdit d'Habilitats d'autonomia personal i social, a càrrec dels alumn...\nOferta laboral a la Fundació Gandhi\nEmpresa: Fundació privada Gandhi Pla de la brossa s/n La Torre de Claramunt Funcions en relació amb les person...\n5a Jornada d'Integració Social EDN, aquest any dedicada a la PROTECCIÓ DE MENORS\nTot és a punt per a començar la 5a Jornada d'Integració Social a l'EDN... Durant la sessió inaugural tenim unes paraules de ...\nCap de setmana a URPINA\nTal com ja havíem anunciat en aquest Bloc, alguns alumnes de Primer d'Integració Social, acompanyats d'alguns profes...\nSegon d'Integració Social participa en el projecte "Connectades"\nAhir, dimecres 19 de novembre, tres alumnes i una de les àvies que van treballar intergeneracionalment al voltant de temes diversos en...


Inici > Llibres>Revistes>Revista Peó de Rei>Peó de Rei nº 129\nEl nou Peó de Rei nº 129 (jul-ag 2017) ja està a la venda en els principals quioscos i en els domicilis dels nostres subscriptors. I hem de dir que en aquest exemplar ho hem brodat: difícilment podràs trobar una revista d'escacs amb més varietat i qualitat de continguts, ideal per gaudir amb la calma que necessita la temporada estival.\nMira que continguts tan variats!\nPer als que busquen les grans firmes.\nGarry Kaspàrov comenta amb el seu estil únic de les partides clàssiques més famoses de la primera meitat del segle XX: el duel entre Botvínnik i Alekhine, en AVRO 1938.\nPer als amants dels grans reportatges literaris\nL'il·lustre periodista i escriptor Antonio Gude ens endinsa en els misteris que van envoltar la mort d'Alexander Alekhine, amb les seves llums i les seves ombres.\nPer a aquells que gaudeixen de les vivències dels "grans"\nEl GM Miquel Illescas realitza un sentit homenatge a la figura de Miguel Najdorf, amb el qual va compartir moments memorables. Aquest meravellós article es complementa amb anècdotes, una de les seves millors partides comentades i la ressenya del nou llibre "La primera vida de Miguel Najdorf" de Gabriel Siegel.\nPer als que volen estar ben informats\nEl GM Ian Rogers ens trasllada l'exclusiva entrevista que va mantenir amb Aronian, brillant vencedor del Norway Chess. Per la seva banda, el GM José González comenta aquest torneig i analitza en profunditat el perfil de Mamedyarov, que va guanyar en Shamkir el Memorial Gashimov. José González és també protagonista de l'entrevista que realitza Jorge I. Aguadero, amb la seva ploma original i inconfusible.\nI si el que busques són seccions pràctiques i d'entrenament ...\nUn dels nostres majors experts en finals, el GM Jesús de la Vila, ens apropa un tema preciós: el sacrifici del cavall al final. Per la seva banda, el destacat entrenador Michael Rahal, continua la seva sèrie d'estructures de peons; aquesta vegada amb els peons endarrerits. També destaca el tema de les obertures, amb la sèrie sobre la Defensa Siciliana, de la mà del prestigiós teòric, el GM Oscar de la Riva. I per acabar, el tradicional Test de tàctica, a càrrec del GM Miquel Illescas.\nI això no és tot ...\nEl físic i MF Manuel López Michelone ens explica el llenguatge de patrons en escacs, i com podria programar-se a les màquines perquè juguin com els éssers humans.\nEl reconegut pedagog Esteve Jaureguizar continua compartint les seves experiències educatives en la seva sèrie sobre Escacs Escolar.\nI el genial "Wadalupe" aporta el seu art per a la portada de PDR-129 i inclou a l'interior 6 vinyetes sobre la seva sèrie "Campions sense corona.


I per Postres... Blog de Postres: 2016\nPublicado por Montse en 20:24 1 comentari: Enlaces a esta entrada\nMini Bundt Cakes de Llimona i Nabius\nPer estrenar el nou motllo de Nordicware que acaba d'arribar a les meves mans us porto una recepta perfecta per un bon esmorzar, amb la frescor i el toc àcid de la llimona i amb fruita de temporada, en aquest cas els nabius.\nLa recepta l'he adaptat del blog I love Bundt Cakes que està plenament dedicat a les receptes dins aquests motllos tan meravellosos; no deixeu de donar-hi un cop d'ull, us agradarà...\nIngredients per a 8-9 mini bundts (necessitareu 2 motllos de mini bundts), també pot servir per un pastís per a 8-10 porcions.\n185 gr de farina\n60 gr de nabius\nPre-escalfar el forn a 180ºC i engreixar el motllo.\nTamisar la farina, el llevat i la sal. Reservar.\nBatre la mantega i el sucre amb la batedora fins que la mescla estigui cremosa i blanquegi, afegir els ous un a un sense incorporar el segon fins que el primer s'hagi integrat totalment.\nAfegir la farina alternant-la amb el iogurt mentre batem. Afegir el suc de llimona al final. Si la massa té aspecte tallat seguiu batent una mica més i si no s'arregla no passa res, al final sortirà igualment bé.\nAbocar una mica de massa en el motllos, afegir una capa de nabius i acabeu tapant amb la massa restant.\nFornejar durant uns 35 minuts o fins que al clavar un escuradents surti sec.\nDeixar refredar uns minuts dins el motllo i després desmotllar sobre una reixeta i deixar refredar totalment abans de consumir-los.\nEls podeu servir així mateix a l'hora de d'esmorzar i si voleu fer-los una mica més festius i servir-los per unes postres hi podeu posar aquesta crema de llimona i decorar-los amb uns gerds pel damunt.\nuuummmm... bonísssssimssssss i molt fàcils de fer!!!!\nPublicado por Montse en 20:48 Cap comentari: Enlaces a esta entrada\nEtiquetas: Bundt cake, gerds, llimona, nabius, pastís\nPastís de Llima i Festucs\nSi heu tingut l'ocasió de llegir o fullejar el llibre de "Clandestine Cake Club" sabreu que aquest pastís és toooot un "senyor pastís"!!! Elegant, sofisticat i amb un refinat estil anglès.\nLa seva presència damunt la taula capta totes les mirades i el seu gust fa callar tots els qui tasten!\nEs perfecte pels dies calorosos gràcies a la llima, que aporta molta frescor i sutilesa a un pastís destinat a compartir una tarda a la terrassa amb amics o família.\nLa recepta és una mica entretinguda però us asseguro que val la pena passar-se unes quantes hores a la cuina per tenir aquesta meravella a taula! haurem de preparar vàries elaboracions: el pa de pessic, un xerop de llima, la crema de llima i la cobertura de formatge i llima. O sigui que anem per feina i comencem la recepta.\nIngredients per al pa de pessic (per a unes 12-15 raccions, motllos de 20 cm)\nratlladura de 3 llimes\n50 gr de pols de festuc o festucs triturats molt fins\nIngredients per al xerop de llima:\nIngredients per la crema de llima:\nla ratlladura i el suc de 3 llimes\nIngredients per la cobertura i la decoració:\n200 gr de formatge cremós tipus Philadelphia, fred de la nevera\nratlladura d'1 llima\nunes preses de xocolata negra per fer encenalls\n75 gr de festucs a trocets\nPrescalfar el forn a 180ºC sense aire. Engreixar i folrar la base del 3 motllos de 20 cm. amb paper de cuina.\nBatre la mantega amb el sucre fins que la mescla blanquegi i estigui esponjosa. Afegir els ous un a un batent bé després de cada adició; si se us talla la mescla afegiu una cullerada de farina amb l'últim ou.\nAfegir la resta de la farina i el llevat mentre batem, fins que s'hagi integrat tot. Afegir la ratlladura i el suc de llima i la pols de festucs i mesclar fins que s'integri tot.\nRepartir la mescla en els tres motllos i fornejar durant 25-30 minuts o fins que al clavar un escuradents al mig del pa de pessic surti sec. Deixar refredar uns estona dins els motllos.\nMentrestant farem el xerop, posem el suc de llima i el sucre en un caçó a foc lent mentre remenem fins que el sucre s'hagi dissolt i llavors el deixem fins que bulli. Retirar del foc i deixar que es refredi una mica.\nQuan els pans de pessic encara estiguin una mica calents treure'ls dels motllos i posar-los sobre una reixeta, amb un pinzell de silicona els anem sucant amb el xerop i els deixem refredar completament.\nPer fer la crema de llima, posem tots els ingredients en un caçó a foc lent i anem remenant la mescla amb una cullera de fusta constantment sense deixar que bulli ja què sinó els ous es courien. Quan la mescla espessi suficientment com per cobrir el dors de la cullera treure-la del foc i colar-la, posar-la en un bol i tapar-la amb paper film a pell (que el plàstic toqui la mescla) fins que refredi.\nPer fer la cobertura, batre la mantega amb les varetes fins que estigui cremosa, afegir el formatge cremós i seguir batent fins que estigui ben incorporat. Afegir la ratlladura de llima i el sucre glas tamisat i batre fins que tingui una textura cremosa.\nPer muntar el pastís posar un pa de pessic sobre una safata, cobrir-lo amb un terç de la crema de cobertura i pel damunt posar-hi una generosa capa de crema de llima, espolvorejar-hi festuc trocejats. Posar el segon pa de pessic i repetir l'opeació i finalment posar el tercer pa de pessic i cobrir-lo únicament amb crema de cobertura, espolvorejar-hi festucs trocejats i fer encenalls amb una o dues preses de xocolata.\nGuardeu-lo a la nevera fins el moment de servir... i quan el dugueu a taula observeu la reacció dels convidats, després poseu-los-hi un tall de pastís al plat i quan el mosseguin torneu a observar la cara dels convidats.... en aquest precís moment us adonareu que tota aquesta feina ha valgut molt la pena!\nUs convido a que proveu de sentir aquestes sensacions fent aquests pastís tant espectacular i que em poseu els vostres comentaris al blog!! A veure que passa!!!\nPublicado por Montse en 20:53 Cap comentari: Enlaces a esta entrada\nEtiquetas: festucs, formatge, llima, pastís\nPublicado por Montse en 20:41 Cap comentari: Enlaces a esta entrada\nPublicado por Montse en 20:40 6 comentaris: Enlaces a esta entrada\nMini Bundts de Festucs amb Xocolata Blanca\nAquest motllo de mini bundts em té fascinada! Surten uns pastissets amb la mida ideal per fer un dolç berenar, unes postres d'un àpat festiu o simplement per donar-nos el gust d'una cosa dolça quan ens vingui de gust. Si, a més, hi afegim uns fruits secs tindrem un pastisset ben nutritiu.\nEls festucs són els fruits secs que ens aporten més proteïnes, ajuden a reduir el colesterol dolent, són rics en fibra, àcid fòlic i greixos bons. Tenen bones quantitats de vitamines A i C comparat amb els altres fruits secs i a nivell de minerals són rics en potasi, magnesi i fósfor.\nAquesta recepta l'he tret del blog de la Megasilvita, que té unes receptes que no us podeu predre.\nIngredients per a 6 mini bundts: (dobleu les quantitats per un pastís)\n125 gr de mantega a tª ambient\n1/2 cullerada de pasta de vainilla\n4 cullerades de pasta de festuc\nIngredients per la cobertura de xocolata blanca:\n180 de xocolata blanca de cobertura\n1 culleradeta de pasta de festuc\nPre-escalfar el forn a 170ºC i engreixar el motllo.\nBatre la mantega i el sucre fins que blaquegi i la mescla estigui cremosa i amb volum. Afegir els ous un a un, sense afegir el segon fins que el primer s'hagi incorporat completament.\nAfegir la pasta de festuc i la de vainilla mentre seguim batent.\nReduir la velocitat de l'amassadora i afegir la mescla de farina en tres tandes anant-la alternant amb la llet.\nAbocar la massa en el motllo i donar uns cops sobre la superfície de treball amb el motllo per a què la massa es reparteixi bé.\nFornejar durant uns 25 o fins que al clavar un escuradents surti sec.\nDeixar refredar uns minuts en el motllo i deprés desmotllar i deixar refredar completament sobre una reixeta.\nPer fer la cobertura de xocolata blanca:\nFondre la xocolata en un bol al microones durant 1 minut aproximadament, afegir-hi la nata ben calenta, deixar reposar durant 1 minut i remenar fins que s'incorpori. Afegir la pasta de festuc i seguir remenant fins obtenir una mescla ben llisa.\nAra ja podem decorar els pastissets amb un bon raig de la xocolata i uns festucs trocejats pel damunt.\nI ja podeu portar a taula uns pastissets ben vistosos i ben bons!!\nPublicado por Montse en 20:25 Cap comentari: Enlaces a esta entrada\nEtiquetas: Bundt cake, festucs, ganache de xocolata, pastís, xocolata blanca\nCaixeta de Galeta per Sant Valentí\nFeia molts dies que no tenia el corró entre les mans i ja tenia ganes de fer alguna cosa amb massa de galeta, així que faig posar-me a mirar les creacions de la meva preferida, la Sweetambs, i vaig trobar aquesta gran idea per celebrar Sant Valentí. I vosaltres, que heu fet per celebrar aquest dia dels enamorats??\nLa recepta de les galetes és la de sempre, la que teniu al'apartat dels bàsics, en aquesta ocasió les he fet de maduixa substituint la vainila per una cullerada de pasta de maduixa, i les he aromatitzat amb unes gotes d'essència de marc de cava.\nLes peces que haureu de fer són les següents:\n5 peces quadrades de 15 cm de costat, els costats i la base de la caixeta\n1 peça quadrada de 16 cm de costat, la part superior de la tapa\n1 peça quadrada de 14 cm de costat, la part inferior de la tapa\n5 cercles petits, les potes de la caixeta i l'agafador de la tapa\nLa glassa necessària:\nGlassa espessa (per deliniar) de color beige\nGlassa més líquida (per inundar) de color beige i vermell\nPer pintar les parts daurades he fet servir pols daurat diluit en unes gotes de vodka i un pinzell prim.\nHe utilitzat broquets (boquilles) del nº 2 per dibuixar i omplir els dibuixos de les galetes i un broquet amb dents de serra per fer la decoració de les quatre arestes de la caixeta.\nPinteu les parts de color beige i les parts de galeta que no hàgiu cobert amb glassa, amb pols daurat diluit en unes gotes de vodka. Deixeu assecar unes hores.\nPer fer el muntatge de la caixeta haureu d'unir les parets i la base amb glassa espessa i deixar-la assecar almenys 4 hores. Ja podeu veure quina és la meva tecnologia per aguantar les parets, jajaja\nDesprés ja podeu fer les decoracions finals i omplir la caixeta amb petites galetes en forma de cor, rodones, quadrades...\nLa presentació ja veieu que queda espectacular i delicada, els vostres comensals quedaran bocabadats i us regalaran les seves millors paraules, us garanteixo l'èxit com a anfitrions si porteu aquesta monada a taula.\nCom veieu, jo he fet dues caixetes; una l'he pintat amb la pols daurada i l'altra l'he deixat en blanc. Quina us agrada més?? La veritat és que les dues són una cucada...\nBé, espero que us animeu a fer aquesta caixeta, us divertireu molt i segur, segur que causareu sensació... i enamorareu a més d'un!!\nBones Postres i bon Sant Valentí!\nPublicado por Montse en 20:30 Cap comentari: Enlaces a esta entrada\nEtiquetas: galetes, Galetes de mantega, maduixa\nPrimera recepta de l'any i ja estem a mitjans de febrer!!!!\nDesprés de pensar-ho molt, he decidit començar a fer receptes una mica més saludables, és a dir, que els seus ingredients siguin més amables amb el nostre cos i que prendre unes postres atractives i vistoses no es converteixi en el malson de l'estil de vida saludable que tots desitgem. De moment estic experimentant noves receptes i ingredients així que aquesta nova etapa serà un aprenentatge per a tots plegats.\nTampoc vull renunciar completament a les receptes tradicionals ja què a ningú li amarga un dolç (amb molt de sucre, jajaja) de tant en tant, així que aniré alternant receptes de les dues vertents; quan publiqui una recepta saludable anirà etiquetada com a 'saludable' i també ho posarà en el títol.\nBé, comencem amb la primera de les receptes saludables, ja us anticipo que aquest pastís està boníssim i que no es nota cap diferència amb qualsevol pastís amb ingredients tradicionals; d'això es tracta: objectiu aconseguit!!! Menjar saludable no vol dir renunciar al sabor.\nAquest pastís no porta farina de blat, ni mantega i he substituit el sucre refinat per sucre morè (també es pot fer amb sucre mascabat o estèvia, en aquest cas s'haurà de variar la quantitat)\nLa recepta l'he tret del blog dulcesentimiento.com, us recomano que el visiteu, hi trobareu receptes espectaculars.\n100 gr de sucre morè (jo n'he posat només 50 gr i ha faltat una mica de dolçor)\n200 gr de pastanaga ratllada\n70 gr de farina de civada (podeu fer-la triturant/liquant amb un robot els flocs de civada)\nPre-escalfar el forn a 180º sense aire\nSeparar les clares dels rovells. Reservar les clares.\nRatllar les pastanagues per la part més fina del ratllador. Tamisar les farines, les espècies i el llevat i reservar.\nPosar els rovells i el sucre en el bol de la batedora i batre ben bé. Afegir l'oli d'oliva mentre seguim batent. Incorporar la pastanaga ratllada i després la mescla de farines fins obtenir una mescla homogènia.\nMuntar les clares a punt de neu i amb una espàtula incorporar-les a la mescla anterior. Afegir les nous trocejades i remenar.\nEngreixar un motllo i abocar-hi la massa. Fornejar durant uns 55 minuts o fins que al clavar un escuradents surti sec.\nDeixar refredar 5 minuts dins el motllo i un cop desmotllat deixar refredar completament sobre una reixeta.\nPodeu servir aquest pastís tal com el teniu ara per gaudir d'un saludable esmorzar per a tota la família.\nSi voleu donar-li un look més 'de postres' podeu fer un simple glassejat amb sucre glas i una mica d'aigua, remeneu bé fins tenir la consistència desitjada i el poseu directament sobre el pastís, adorneu amb unes nous trocejades.\nVeieu què fàcil és fer les postres una mica més saludables??\nEspero que us animeu a fer-lo, ha desaparegut dels plats en un obrir i tancar d'ulls i als nens els ha encantat!!!\nEtiquetas: ametlla, Bundt cake, nous, pastanaga, saludable


Bitllets de ferri Livorno a Olbia, compara horaris i preus\nInici / Europa / Sardenya / Olbia / Ferri Livorno a Olbia\nLivorno - Olbia és una de les nostres rutes més freqüentades, sovint no queden places durant les temporades altes\nAlternatives de ferri Livorno a Olbia\nNaples a Càller\nPer a més informació, visita la nostra pàgina de Ferris de Itàlia a Sardenya.\nNavilieres Livorno - Olbia\n14 Sailings Weekly 7 hr 30 min\nFerri Livorno a Olbia\nLa ruta de ferri Livorno Olbia connecta Itàlia amb Sardenya i és operada actualment per 2 companyies de ferri. El servei Moby Lines opera fins a 14 vegades a la setmana amb una durada de travessia d'al voltant de 6 hores 55 minuts mentres el servei Grimaldi Lines opera fins a 14 vegades a la setmana amb una durada des de 7 hores 30 minuts.\nS'ofereix un total de 28 travessies al setmana a la ruta Livorno Olbia, entre Itàlia i Sardenya. Compara-les ara i troba el millor preu per a les dates en què vols viatjar.\nLa ciutat portuària italiana de Livorno està situada al mar Lígur, a la costa oest de la Toscana. Molt del disseny i de l’arquitectura original dels carrers s’ha conservat a la zona coneguda com la Nova Venècia, on es troben ponts antics, carrerons estrets, cases de nobles i una xarxa de canals que s’utilitzava per connectar el port amb els magatzems de la ciutat. També hi ha moltes altres visites excel·lents, com ara edificis neoclàssics, museus, parcs públics i institucions culturals. Mereix la pena visitar el Museo Mascagnano, que conté objectes personals, documents i òperes del compositor Pietro Mascagni, que va viure a Livorno. Durant la temporada de la música lírica, el Teatre Tradicional de Livorno organitza i representa algunes òperes de Mascagni.\nEl port de la ciutat és el tercer més gran de la costa oest italiana i ofereixmolts serveis i instal·lacions, com ara el transport de càrrega i de passatgers. Les instal·lacions del port inclouen rampes per a cadires de rodes i lavabos i dutxes per als passatgers. També hi ha bars, restaurants, un centre de conferències, bancs i un quiosc d’informació. Des del port salpen ferris a Bastia, Olbia, Golfo Aranci, Càller i Tunísia.\nOlbia és una ciutat italiana situada al nord-est de l’illa de Sardenya a la qual arriben molts ferris des del continent italià i que serveix de porta d’accés a la Costa Smeralda. A Olbia hi ha moltes instal·lacions i serveis per als turistes, però no és tant popular com L’Alguer o Càller; tot i així, al casc antic d’Olbia hi ha termes romanes, una esglèsia de granit impressionant i diversos altres edificis històrics. Una atracció popular entre els turistes és l’esglèsia d’estil romànic pisà construït de granit de Gallura on, a l’absis, hi ha dos frescs del segle XIII; el de l’esquerra representa San Simplicio, el sant patró d’Olbia. Un festival popular a la ciutat és la Festa di San Simplicio, un de les més grans d’Olbia, que es celebra durant tres dies al maig.\nEl port d’Olbia està situat en una illa que connecta amb la ciutat per una calçada elevada. Els ferris de cotxes connecten Olbia amb destinacions de la Itàlia continental, com ara Gènova i Civitavecchia, a prop de Roma. Des de Golfo Aranci, un port al nord d’Olbia, es poden arribar a altres destinacions.


Un Espanyol en crisi a la Lliga busca donar la sorpresa al Santiago Bernabéu\n5 min. Barcelona 06/12/2019 19:34\n651x366 L'Espanyol, que aquest dissabte visita el Bernabéu, entrenant / RCD ESPANYOL L'Espanyol, que aquest dissabte visita el Bernabéu, entrenant / RCD ESPANYOL\nEsgarrapar punts d’escenaris com el Santiago Bernabéu o el Camp Nou és, per a la majoria d’equips de la Lliga, una fita prou remarcable per ser recordada durant mesos. Per als que es veuen amb l’aigua al coll per l’asfixia de les zones de descens, però, acostuma a ser un tràngol d’on difícilment se surt ben parat. L’Espanyol necessitat urgentment una reacció que li permeti treure el cap de les posicions en vermell, està obligat a perdre la por a un camp, el del Reial Madrid, on intentarà aquest migdia (13 h, Movistar La Liga) una proesa que li serveixi com a punt d’inflexió. Els blanc-i-blaus són conscients que no és precisament l’escenari més idoni, però tampoc estan en condicions de regalar més punts: en aquesta situació, cal creure més que mai que és possible puntuar davant qualsevol. “No serà la primera vegada que hi hagi sorpreses en camps molt complicats. No tenim la moral pels núvols, però el Madrid no guanya tots els seus partits a casa. Les possibilitats són més difícils, però anem a buscar-les. No podem cometre errors”, ha admès Machín.\nEn el que va de segle XXI, els espanyolistes només han sigut capaços d’esgarrapar tres empats 2-2 en Lliga d’aquest recinte madrileny. Un temple maleït per a un Espanyol que no hi marca des del maig del 2014, i on no hi deixa la porteria a zero en Lliga des del desembre del 1978. Cap jugador de les actuals plantilles de l’Espanyol i del Madrid havia nascut aleshores. A més, ni Machín ni cap dels seus jugadors saben què és guanyar al Santiago Bernabéu com a visitant. Només els veterans Piatti, Iturraspe, Javi López i Víctor Sánchez saben què és empatar-hi. Les xifres evidencien la dificultat del repte que han d’afrontar, però aquestes dificultats no han de restar motivació en una plantilla que pot trobar, en la mateixa història del club, precedents de gestes en escenaris com aquest en altres moments força delicats per l’entitat periquita.\nLa mentalitat d’Aguirre i de Pochettino\nEl 2012, en el mateix mes i en la mateixa jornada que ara, l’Espanyol també va visitar el Bernabéu amb l’aigua al coll, segon per la cua. Javier Aguirre tot just portava tres setmanes al capdavant de l’equip, però ja havia mostrat símptomes de recuperació empatant davant del Granada i el Sevilla. “Vaig amb molta confiança i molta il·lusió. És cert que en l’actual plantilla, exceptuant dos o tres jugadors, ningú hi ha pogut guanyar. Tampoc l’Espanyol en els últims anys. Però la història, els números, estan per canviar-los. La història s’escriu en 90 minuts i ara tenim una nova oportunitat i hem d’aprofitar-la”, va deixar anar el tècnic mexicà, a qui no li importaven els noms de l’equip de Mourinho, sinó la resposta del seu equip. “Hem d’intentar estar molt junts, defensar amb la pilota, intentar treure’ls-la i apostar per un joc dur, de xoc. Patirem, estarem més en el nostre camp, però no hem de regalar res”. L’Espanyol va executar el seu pla gairebé a la perfecció i va obtenir un valuós empat 2-2 gràcies a un gol d’Albín al minut 88. Aguirre, satisfet però no conformista, va recordar que calia donar continuïtat a aquell resultat: “Estic orgullós, però encara en descens”.\nTres anys abans, l’Espanyol havia aconseguit una gesta similar. Mauricio Pochettino era el tercer tècnic d’aquell convuls curs quan els blanc-i-blaus van visitar un Barça líder sent cuers. “Si ho mires per la diferència de punts sembla molt difícil, però en definitiva és un equip contra un altre. Nosaltres volem aquests tres punts, que significarien una gran injecció moral. No firmo cap resultat, tampoc l’empat”. L’Espanyol, que feia 27 anys que no guanyava en territori blaugrana, va imposar-se amb un doblet en cinc minuts d’Iván de la Peña (1-2). “Els jugadors han tret la casta i l’orgull. Hem sumat tres punts molt importants, però el nostre objectiu és aconseguir la permanència el 31 de maig”, va comentar Pochettino. Ara li toca a Machín fer creure als seus que les coses improbables no són impossibles, i que passi el que passi aquest migdia l’Espanyol seguirà tenint molta feina per fer.\nMachín: "No seria la primera vegada que es donen sorpreses"\nPablo Machín no descarta esgarrapar punts al Santiago Bernabéu. El tècnic sorià, que ha advertit que el Madrid “no guanya tots els partits al seu camp”, ha deixat clar que “no serà la primera vegada que es donen sorpreses en camps molt complicats”. Malgrat reconèixer que la moral del seu equip “no està pels núvols”, Machín considera que han fet “coses molt bones” que no els han donat resultat. “Hem de potenciar els moments en què hem estat competitius. A partir de trobar aquests moments i de ser sòlids i compactes creixerem”, ha afegit. El preparador de l’Espanyol ha parlat del discurs que va fer després del partit contra l’Osasuna. “El que vaig dir ho vaig repetir al vestidor. Els jugadors són receptius, no vaig dir res que no veiés el 99% de la gent que estàvem allà. Ells, els primers. Em ratifico en el que vaig dir. Els jugadors saben per què ho vaig dir i el fons de les meves paraules”.


Labora posa en marxa un nou servei d'orientació per a la cerca d'ocupació totalment 'online' | Valencia Extra\nLa matrícula es pot formalitzar del 2 al 13 de novembre de 2020, a través del tutor/a de cada oficina d’ocupació o en la web de Labora consultar aquí. El curs s’iniciarà el pròxim 18 de novembre i finalitzarà el 18 de desembre de 2020.\nPer a donar per realitzada l’orientació completa, la persona destinatària ha d’accedir a la plataforma i completar almenys un 80% dels continguts, que tenen una durada màxima de 16 hores. No s’emetrà cap certificat d’aprofitament.\nLa primera fase, que va tenir lloc a l’estiu, va constar de dues edicions pilot: una dirigida a les persones inscrites com a demandants d’ocupació i una altra edició dirigida al personal orientador dels Espai Labora. Després del bon acolliment del programa, s’obre una segona fase, en la qual cada Espai Labora tindrà una aula virtual en la plataforma Moodle i cadascun d’ells comptarà amb una persona experta que tutoritzarà els continguts.


Trias insisteix a afirmar que Vives és víctima d’una persecució | Catalunya | EL PAÍS Catalunya\nCas 3 per cent\nTrias insisteix a afirmar que Vives és víctima d’una persecució\n"Es generen operacions mediàtiques que tenen una gran intencionalitat política", diu l'exalcalde\nBarcelona 2 FEB 2017 - 14:55\tCET\nSixte Cambra, Francesc Sánchez i Antoni Vives. EFE\nL'exalcalde de Barcelona, Xavier Trias, ha comparegut a última hora del matí d'aquest dijous i ha insistit en la idea que Antoni Vives, que va ser el seu tinent d'alcalde d'Urbanisme i es troba detingut en el marc d'una operació vinculada al 3% és víctima d'una "important persecució". Trias ha assegurat que tant els funcionaris com els càrrecs públics del seu mandat van actuar d'acord amb la Llei en tots els "contractes i adjudicacions" i ha vinculat els escorcolls en domicilis, al Port o Bimsa amb la situació política que viu Catalunya.\nDes del "respecte absolut a la justícia", Trias ha donat suport a Vives, al qual ha assegurat que "li busquen les pessigolles per tots cantons i després surten sentències o resolucions que l'exoneren". L'exalcalde ha insistit que Vives té "molts valors".\nAntoni Vives, un exregidor d’Urbanisme sota sospita\nPort, trens, places, escoles i carrils bici: les 10 obres sota sospita\nAmb el suport de cinc regidors, Trias ha assegurat que "no és casual el que passa". "Quan ha d'haver-hi eleccions autonòmiques o municipals, o davant la situació de dilluns que ve [el judici per la consulta del 9-N] tenen lloc casualitats molt curioses". "Es generen operacions mediàtiques que per molt que m'expliquin mil històries tenen una gran intencionalitat política".\nTrias ha recordat que la tardor abans de les últimes municipals ell mateix va ser acusat de tenir un compte a Suïssa que va poder demostrar que no existia. "Es va demostrar que era fals i no veig que ningú demani disculpes i és molt greu", ha dit abans d'afirmar que exemples així són propis "de democràcies de baix nivell".\n"No tenim tota la informació sobre els escorcolls de Bimsa i fins que no es conegui exactament de què s'està parlant no podrem decidir si l'Ajuntament es personarà o no”, ha explicat Jaume Collboni, segon tinent d'alcalde de Barcelona. “En qualsevol cas aquest és un assumpte del mandat anterior i nosaltres col·laborem al màxim amb la justícia i amb tot el que ens demanin".\nLa investigació del ‘cas 3%’ de Convergència arriba a l’Ajuntament de Barcelona


Santa Cristina d’Aro (ACN).- La Guàrdia Civil ha comissat 36 tones i mitja de pinyes a Santa Cristina d’Aro i ha denunciat dos propietaris per collir-ne sense autorització.\nEl valor total de les pinyes supera els 54.000 euros. Els agents del servei de protecció de la natura del cos, el Seprona, les han localitzat durant dues inspeccions en negocis del municipi. La primera inspecció es va fer en una àrea de pícnic coneguda com ‘La Barraca’. I la segona, en un establiment de compravenda de llenya i carbó. Aquí va ser on la Benemèrita va trobar el gruix de les pinyes comissades (fins a 28 tones). A més, en aquest cas, els agents també han denunciat l’amo per haver obstaculitzat la inspecció, perquè es va negar a què la Guàrdia Civil pesés les pinyes.\nArxivat com a: Baix Empordà, Societat, Successos Etiquetat com a: comissar, denúncia, Departament d’Agricultura, Guàrdia Civil, pinyes, Santa Cristina d'Aro, societat, successos


Relat "On anirem a parar...! (Equívocs)"\nInici > detall del relat: On anirem a parar...! (Equívocs)\nOn anirem a parar...! (Equívocs)\nLa senyora entra a la botiga.\n-On anirem a parar...? No arribo a la cantonada que ja em creuo un moro... són a tot arreu. I caminen amb aquesta gansoneria que sembla que ho tinguin tot fet. I no els parlis de llevar-se d'hora per anar a treballar, que et fugiran més de pressa que un espiadimonis...\nContempla un jove guineà que escull un quilo de tomàquets.\n-I em miren. Negrot que em creuo, negrot que em mira...! Si poguessin em violarien i em tallarien el coll... n'estic segura. I els ho donen tot...! Diuen que són immigrants, i apa...! Arreglat...!\nI examina, metòdica, les taronges, mentre escruta una noia que porta un mocador al cap.\n-¿Com pot anar bé el país si els filibusters que ahir tallaven caps al mar de Mallorca avui es dediquen a recollir subvencions? I són dolents... Tots són dolents...! Posen cara de xai i són més verinosos que les serps...! Em somriuen, però pel darrere freturen de clavar-me la punyalada...! Tots són iguals...!\nS'acosta a la caixa, allunyant-se neguitosa del guineà que segons ella l'està despullant amb la mirada.\nSurt al carrer i s'adona que el noi comença a córrer darrere d'ella i que li fa escarafalls; amb la qual cosa, veu confirmades les seves sospites.\nLa dona, amb el cor que li surt del pit, comença a córrer i a esgaripar. El xicot corre més que ella i se li planta al costat.\n-Fuig, bèstia...! Carallot...! Porto un ganivet a la bossa...!\n-Tranquil·la dona... tranquil·la... -fa el noi amb un català gairebé perfecte -. En sortir de la botiga, li ha caigut això...\nLa dona se'l mira amb cara de fàstic.\n-No em feu llàstima... -mastega, incòmode, mentre li agafa la cartera . -. Ja no sabeu què empescar-vos per a perseguir a les dones de bé com jo...!\nI s'allunya, tota ofesa, mirant que hi siguin tots els diners.\nEm sap una mica de greu[Ofensiu]\nL'home sense nom | 19-01-2007\nque el meu primer comentari per a tu, un autor tan prolífic com destacable, sigui en un to poc elogiós. Però he pensat que et seria més útil una crítica que la clássica ensabonada, que et deixa cofoi però no t'aporta gaire res. De manera que, com diria l'adolescent davant del mirall, anem al gra.\nA diferència d'altres que t'he llegit, aquest relat no m'ha agradat gaire. Formalment, em refereixo a l'estil, no t'hi poso pegues. Em sembla indiscutible que saps escriure, tens un bon vocabulari i un domini competent del llenguatge. Però el conjunt em falla per diversos motius:\na) D'una banda, el discurs de la senyora em sembla poc creïble. Per què? Per l'utilització de paraules com "Gansoneria", "freturen" o l'alusió als filibusters -massa acadèmica, francament-. Tot això fa que, sense embuts, no em cregui el personatge.\nb) Tot el relat en sí te un aire, no sé com dir-ho, "benpensant" que, en el meu cas, aconsegueix l'efecte contrari del que desitges. I això em sembla especialment rellevant quan utilitzes aquesta frase:\n"S'acosta a la caixa, allunyant-se neguitosa del guineà que segons ella l'està despullant amb la mirada. "\nPerquè aqui, el narrador deixa de ser neutral i pren partit. Ho fa quan aclareix que tot això és "SEGONS ELLA". Aquestes dues paraules canvien totalment el punt de vista i diuen molt més del que haurien de dir. No sé si m'explico bé.\nc) També, i perdona, em resulta poc creïble el guineà que parla un català perfecte. No perquè no n'hi hagi, que n'hi ha (pocs), sinó, segurament, perquè com que es creua amb una senyora que fretura i parla de filibusters del segle XV, doncs l'acumulació ja em sembla excessiva.\nEn conjunt, et diria que al relat li manca subtilesa i li sobren situacions que resulten difícils de creure. Suposo que a un autor com tu, que te tanta facilitat per explicar històries i escriure-les, i tants relats publicats, és senzill trobar-li dintre de la seva producció alguna nota discrdant (al meu entendre) com és aquest conte.\nEn tot cas, i per ser just amb tu, no vull acabar sense dir-te que, després del que porto vist al web, un mal relat teu és un bon relat del 80% dels autors que he anat llegint.


Argentina.- La Justícia argentina reprèn el judici per corrupció contra Cristina Fernández de Kirchner\nPublicat 4/8/2020 9:43:05 +02:00CET\nLa Justícia d'Argentina ha reprès aquest dilluns el judici contra la vicepresidenta del país, Cristina Fernández de Kirchner, que està sent investigada per una xarxa de suborns a canvi de contractes públics.\nEl judici, que també es desenvolupa contra l'exministre de Planificació Julio De Vido, l'empresari Lázaro Báez i diverses persones més, s'ha reprès de manera semipresencial, després de suspendre's el 17 de març a causa de la pandèmia de coronavirus.\nLes defenses de diversos acusats han demanat la nul·litat del judici i han qüestionat el sistema semipresencial en el qual es desenvoluparan la resta de sessions, segons ha informat l'agència de notícies argentina Télam. Ha estat el cas, per exemple, d'Enrique Arce, advocat de Carlos Kirchner, primer de l'expresident Néstor Kirchner.\nEl fiscal encarregat de la causa, Diego Luciani, s'ha oposat a la petició i ha remarcat que les audiències són orals i que el tribunal, "encara posant en risc la seva salut", ha resolt realitzar-les amb presència física a la sala d'audiències, igual que els testimonis citats per a cada jornada.\nFernández de Kirchner es va asseure en el banc dels acusats per primera vegada per a aquesta causa el 21 de maig de 2019. Està acusada de liderar una organització criminal per defraudar a l'Estat contractant obra pública a la província de Santa Creu a través de testaferros amb el Grup Austral Construccions, propietat de la família Kirchner. Amb això, hauria facturat 46.000 milions de pesos (més de mil milions d'euros).\nL'expresidenta té altres causes penals obertes, incloses les conegudes com Hotesur i Els Sauces --per corruptela similars--, per les quals ja s'ha ordenat l'obertura de judici oral. La líder esquerrana atribueix l'acció judicial a una persecució política orquestrada per l'anterior Govern de Maurici Macri.


La Fundació Antisida de Lleida commemora Dia Memorial de la Sida – Associació Antisida Lleida\nLa Fundació Antisida de Lleida commemora, com cada any, el Dia Memorial de la Sida que es realitzarà a Lleida, dijous 2 de juny. Es tracta d’una celebració emotiva amb familiars, amics i amigues, voluntaris i voluntàries i representants de les administracions on es recorda a tots aquells i aquelles que ja no estan i, a la vegada, es reivindica la lluita per la igualtat, dignitat i contra l’estigma i la discriminació social.\nLa celebració del Dia Memorial de la Sida es desenvoluparà en dos actes. A partir de les 10.00 hores davant de l’Institut d’Estudis Ilerdencs i de la Catedral de Lleida hi haurà una exposició de tapissos elaborats a mà per les famílies i amics i amigues, cedits pel Museu d’Història de Catalunya, acompanyat d’un estand informatiu de la Fundació Antisida de Lleida.\nA les 19.00 hores es farà l’acte institucional al pati de l’Institut d’Estudis Ilerdencs (IEI), que comptarà amb la lectura del manifest i la lectura dels noms a càrrec de familiars, institucions i voluntaris/àries. També es comptarà amb una interpretació de TAGS (tallers artístics grupals i socialitzadors) i l’actuació musical de Duo Nebbia.


La Dipu aprueba tres proyectos de Dénia - Montgó Radio\nEl canvi de lluminàries en el passeig del Saladar, el tancament exterior i la creació d’un àrea canina en Torrecremada, així com la renovació de voreres seran subvencionats per l’ens provincial.\nL’Ajuntament de Dénia ha rebut la notificació de la concessió d’ajudes per part de la Diputació d’Alacant als tres projectes presentats en el mes de juny dins de la convocatòria de subvencions i ajudes a favor de municipis de la província per a inversions financerament sostenibles.\nCal recordar que esta línia d’ajudes procedeix del superàvit pressupostari de l’exercici anterior, que es reparteix entre els municipis atenent al nombre d’habitants. A Dénia li correspon 240.000 euros.\nAmb una inversió de 100.308,76 euros es renovaran les voreres en l’avinguda d’Alacant, ronda de les Muralles i els carrers de Llíber i Aldebarán.\nEl segon projecte concedit és dur a terme el tancament exterior del parc públic de Torrecremada per a evitar, en la mesura del possible, els actes de vandalisme a l’interior del recinte, i la creació d’una zona canina que minimitze la problemàtica que existeix actualment amb la presència d’animals solts en el recinte amb un cost de 59.888,88 euros.\nFinalment, amb aquesta ajuda l’Ajuntament substituirà les actuals lluminàries del passeig del Saladar per altres amb tecnologia LED que garantisquen la millora de l’eficiència energètica amb un cost de 79.802,36 euros.


Vent d Cabylia: de setembre 2008\nTemps per a tots\nCom Rafa Company també demane una miquiua de temps. Ja he llegit el llibre de Pau Viciano, però ara estic a València, per a la presentació del llibre La senyoria de Beniparrell: Dels Romaní als Escrivà de Romaní (1258-1426) i la meua connexió a internet és com per a tirar-se pel balcó. Quan puga, ço és, la setmana vinent segurament, en parlaré del tema i també contestaré la pregunta que Kirikú ha deixat en l'anterior post. Per cert, parlant de Pau Viciano i de falta de temps, sembla que el blog de Publicacions de la Universitat de València tracta de tornar. Que dure!\nPostejat per Vent d Cabylia a les 08:25 3 comentaris:\nDiumenge pel matí: Ferran em diu que acaba d'eixir Barres i corones, el llibre de Pau Viciano sobre la història de la bandera de la ciutat de València entre els segles XIV i XIX, del qual ja vaig parlar ací. Li han contat que a peu de pàgina ens anomena i que, pel que sembla, el llibre és una mena de resposta al conjunt d'escrits sobre la senyera publicats a través de Vent d Cabylia.\nDiumenge per la vesprada: Rafa Company ja l'ha llegit. Li augura èxit editorial -tot l'èxit editorial que pot impulsar el nacionalisme valencià- ja que interessarà a totes les branques nacionalistes que van del catalanisme quadribarrat al valencianisme tricolor. Cita, efectivament, la nota a peu de pàgina en què ens anomena, juntament amb Pere Fuset, com a crítics que avalen l’antiguitat de la senyera coronada (amb uns plantejaments que potser tenen alguna cosa de malestar generacional) i que pretenen construir la “nació valenciana” amb la reivindicació de símbols com la senyera amb franja blava, com a bandera del País Valencià. Rafa Company cita d'altres fragments i fa certs comentaris tant de l'obra com de la vessant ideològica que se n'extreu. Hi tornaré.\nDilluns pel matí: algú que signa com a Volval (desconeixia esta iniciativa que no sé si ha tirat avant) m'envia unes quantes fotos del llibre València en blanc i negre, que acaba de ser publicat i en el qual apareixen unes quantes senyeres quadribarrades, de vegades juntament amb les coronades, per tal de demostrar-me que totes dues convivien en harmonia i sense cap mena d'exclusió, totes dues eren senyeres "valencianes", de la qual cosa caldrà prendre bona nota. En publique totes aquelles que són banderes (l'escut quadribarrat coronat no és una bandera i encara es pot trobar a bastament per tota València -és l'escut de la ciutat!-):\nNo puc dir molta cosa més sobre el llibre de Viciano, sobretot -per prudència- perquè encara no l'he llegit, però m'ha fet gràcia esta coincidència temporal rebuda íntegrament per correu electrònic. Espere llegir el llibre esta setmana, que aniré a València a la presentació d'una obreta d'història que he anat fent gràcies a la meua fàcil i còmoda vida universitària (encara fa mal!). En qualsevol cas, sobre Barres i corones, com ja em va informar el mateix Pau Viciano, l'obra no incorpora noves aportacions documentals "definitives" i, com avança Rafa Company, es limita a treballar el mateix material que va compilar Pere Maria Orts. Afig, però, una "solució" a la qüestió de les cartes portolanes -per què apareixen representacions de la bandera amb franja blava a partir del segle XV?- i torna a l'hermenèutica dels documents de 1545 i 1596, tot calculant que la tela blava era per a folrar el pal.\nCom he dit anteriorment, ja en vaig parlar de Barres i corones, del problema de treballar sempre els mateixos documents i del fet que no és una qüestió d'historicisme sinó de projecte nacionalista. Respecte d'això només vull comentar dos dels fragments del llibre citats per Rafa Company. Un és el que ja he citat més amunt sobre nosaltres i Pere Fuset:\n- Nosaltres no avalem l'antiguitat de la senyera coronada. Diem, amb moltes precaucions i avisant que sense més documentació no ho podem esbrinar amb certesa, que potser la senyera coronada és anterior al segle XIX (per les cartes portolanes i pels documents del segle XVI). Però sobretot els nostres escrits no van destinats a això, sinó a explicar clarament que no importa que la senyera coronada siga del XV o del XIX. Que ni la senyera de la ciutat de València (fóra tricolor o no) ni la senyera del rei (la "quadribarrada nua") no han estat mai abans del segle XX ni les banderes del regne de València ni del País Valencià, perquè el País Valencià concebut com a "comunitat nacional" és una idea del segle XX, que va començar amb el valencianisme contemporani. I en la història d'este nacionalisme valencià hi ha hagut canvis: per bé que el primer valencianisme, sorgit de la ciutat de València, sembla que va triar la senyera amb franja com a símbol del País Valencià (no hi ha estudis detallats sobre això!), el nou valencianisme, nascut de l'obra de Joan Fuster a la dècada de 1960, va triar la quadribarrada nua, en consonància amb el seu projecte pancatalanista (una llengua, una nació, una bandera, totes comunes als Països Catalans).\n- Malestar generacional per tractar de fer "nació valenciana", és a dir, un "projecte nacional estrictament valencià"? Desviar-se de la via vertadera i veritable deu ser malestar generacional... Personalment, almenys, pense que no és malestar generacional, sinó de tractar de fer avançar un moviment politicoideològic -el valencianisme- de manera útil, eficaç i d'acord amb la societat que visc i he viscut. La família, els amics, els companys d'estudi i de treball, els ciutadans valencians... a tots eixos amb un discurs valencianista pense que en convenceré o en podré atrauré un 15%, amb un discurs catalanista potser un 1%. Tal vegada és qüestió d'haver crescut a la ciutat de València, però ha estat la meua realitat D'altra banda, a nivell intel·lectual simplement he tractat de fer honestament el que va demanar Joan Fuster: continuar investigant amb les eines de recerca més recents per tal d'intentar saber "què som i per què som com som" [els valencians].\n- Reivindiquem la senyera amb franja blava com a bandera del País Valencià. Legalment allò que es pot semblar més al País Valencià imaginat pel nacionalisme és la Comunitat Valenciana, perquè té autogovern sobre el mateix territori en què es basa el nacionalisme valencià. I ja té bandera, oficial, aprovada pel 90% del parlament. És una bandera valenciana. I repetisc el que ja vaig dir: Per confluir en projectes nacionalistes comuns a dretes i esquerres es necessiten certs elements indiscutibles. Entre ells, els símbols nacionals, la valoració de la llengua pròpia i la concepció de país. El que jo vull és que els ciutadans valencians tinguen consciència de país -País Valencià- perquè pense que així la societat valenciana funcionarà millor, serà més democràtica, hi haurà més honradesa política, reivindicarem un autogovern i una autofinanciació més justa i no deixarem morir ni la nostra cultura ni la nostra llengua -aquelles que ens particularitzen com a valencians.\nPer a fer això pense que el "projecte nacional estrictament valencià" és el millor projecte possible, aquell que pot fer avançar eixes idees dins de la societat valenciana. I per això pense que la senyera tricolor, una bandera valenciana, és un bon símbol valencianista, perquè ens particularitza com a valencians. Però en la perspectiva nacionalista de Viciano ens particularitza "massa" ja que, segons ell, amb una retòrica fusteriana -per la seua contundència- l'únic projecte de país realment alternatiu a la mera dissolució en la identitat nacional inventada i imposada per l'estat és el catalanista, lligat, per tant, a la quadribarrada nua, aquella que identifica el nacionalisme catalanista -només de Catalunya- i pancatalanista -de tots els Països Catalans. Este és l'altre fragment que volia comentar, però davant de la seua rotunditat no hi ha resposta: si el pancatalanisme és l'únic projecte alternatiu a l'espanyolisme, doncs no hi ha res més a dir. Al meu parer el valencianisme també és un projecte alternatiu. Cadascú que trie.\nTornarem -sobre la senyera i sobre els projectes nacionalistes- en llegir el llibre.\nPostejat per Vent d Cabylia a les 10:37 10 comentaris:\nFumo su Firenze\nHui fa una pluja lleu, suau, que s'ajusta a la humitat de Florència i que va amarant de forma aparentment inexplicable les nombroses fogueres que hi ha la muntanya, les quals, mentre calcinen el que supose que són males herbes, creen una fina capa de fum i una intensa olor de cremat, com si estiguérem a València més o menys per estes dates, quan es fa el mateix amb la palla de l'arròs. En breu hi tornaré, tot just a la vora de l'Albufera...\nPostejat per Vent d Cabylia a les 12:06 7 comentaris:\nJo vaig conéixer l'Enric Duran\nEls peixos menuts, de tant en tant, es mengen els grans\nAl pas meteòric que du eixe hauria de ser el titular: "Jo vaig conéixer l'Enric Duran". 32 anys i acaba de realitzar una de les accions antisistema més audaces dels darrers temps: ha expropiat 492.000 euros a 39 entitats bancàries mitjançant 68 crèdits que li han concedit i que no pensa tornar, conscientment, com a acte de desobediència civil per tal de qüestionar la injustícia del sistema creditici i financer promogut pels bancs. Ho conta a la revista Crisi, feta ad hoc amb una tirada de 200.000 exemplars; n'explica les raons, el procediment i el per què de la injustícia de la banca. Ara, davant la més que previsible amenaça de ser acusat d'estafa i resultar-ne condemnat a una pena d'entre 3 i 9 anys de presó, ha anunciat que procedirà a la seua "desaparició física".\nI davant d'esta desaparició sonada l'únic que puc dir en el plànol personal és que, com moltíssima altra gent, "el vaig conéixer". Era l'època, fa ja 8 anys, de la consulta popular organitzada per la Xarxa Ciutadana per l'Abolició del Deute Extern -que posteriorment ha desembocat en l'Observatori del Deute en la Globalització-, del viatge a Praga contra l'FMI i el BM, i de les Xarxes de Resistència Global, que a València es van materialitzar en el MRG-Col·lectiu Pa amb Tomaca -perquè la primera acció va ser el repartiment de pa amb tomaca davant d'un McDonald's. Llavors vaig conéixer El Lokal (al Raval barcelonés), on distribueixen els interessantíssims llibres de Virus Editorial -especialment els de Ramón Fernández Durán- o la incansable revista Illacrua, i em vaig adonar que -almenys a Barcelona- existia tot un món de lluitadors antisistema, organitzats, valents i extraordinàriament ferms.\nL'Enric freqüentava este món i almenys des de llavors ha estat un d'eixos lluitadors tenaços, impulsant desenes de projectes que tracten de construir un món diferent. No debades un dels lemes més recurrents d'eixe moviment alterglobalitzador ha estat i és "Un altre món és possible", més just i més solidari. Enric mai no se n'ha amagat i la policia secreta, eixa que va a les manis "disfressada" de manifestant, que assisteix a les xarrades "camuflada" de públic i que navega per internet per assabentar-se'n del que fa l'"enemic", massa sap qui és. Ara, amb la seua acció ha donat la campanada pública, el que l'obligarà a ser un pròfug i allunyar-se'n una miqueta. Si més no, però, el seu atreviment mereix que ens informem sobre les seues raons i que siguem una mica més conscients de l'estructura de la societat en la qual vivim.\nD'altra banda, per això mateix, cal aclarir que, contràriament al que deia Vilaweb o al que va insinuar Josep Cuní ahir pel matí, els diners nets de l'acció -360.000 euros- no s'han destinat "en part" a xarxes polítiques o als centres socials ocupats, sinó íntegrament -excepte 9.000 euros per a la "fuga"- a iniciatives dirigides tant a conscienciar sobre la crisi sistèmica (energètica, alimentària, econòmica...) com, especialment, a tirar endavant un ampli moviment social que posi en marxa altres maneres de viure en societat mentre s'enfronta al model capitalista actual, amb l’objectiu de substituir-lo.\nPersonalment, per finir, vaig triar un altre tipus de vida. Més "normal" (encara que no tot el "normal" que la gent espera), més "tranquil·la" (encara que no té massa de tranquil·la), i molt menys "radical" (perquè no tracta de tallar d'arrel els problemes socials). Entre d'altres factors perquè l'alternativa "no està clara" i perquè per raons personals sóc molt feliç -de moment- fent el que faig i vivint com visc. En tot cas, d'aquella època que ara em sembla llunyana m'ha quedat l'interés per resseguir les teoritzacions i propostes dels moviments que sí que tracten d'anar a l'arrel del sistema, com per exemple el Moviment pel Decreixement. També m'ha quedat una admiració profunda per les persones que han triat un altre mode de vida, ja siga des de la descreença vitalista de gent com els de Dinero Gratis -que tenen en el valencià Marc Sempere, cantant d'Ix i de Jalea Real, un bon "representant"-, o des de la lluita valenta com la d'Enric Duran.\nEs preguntava ahir Alberto Noguera si la nostra generació farà una revolució econòmica no violenta tot deixant de pagar les hipoteques... No ho crec, però...\nPostejat per Vent d Cabylia a les 10:56 26 comentaris:\nCategories: Moviments socials, Mundialització\nValencianisme (per a iniciats)\nCom que no tinc massa temps continuaré omplint el blog de temes metacibernètics sense excessiva rellevància politicosocial, ço és, adjuntaré un clarificador esquema sobre "La gran família valencianista" que ha elaborat el Centre d'Estudis Valencianistes, conformat per Amadeu Horta (No cap en cap cap!) i el seu hàbil ús del Paint. És fruit de diverses tesis doctorals, una megaenquesta entre els 92 valencianistes que queden i una nit d'insomni del mateix Amadeu, que ha publicat els resultats en la prestigiosa pàgina web de ciències polítiques i socials Valencianisme.com:\nPodeu clicar sobre la imatge o ací per a veure-la en gran\nActualització: a petició privada via mail aclarisc algunes de les claus de l'esquema, de dalt cap a baix (explicació que ve a demostrar com d'útils són els esquemes):\n- Pega-falleres: Sentandreu, líder dels anticatalanistes Coalición Valenciana, va ser detingut per un pressumpte delicte (arxivat) de violència de gènere contra la seua amant, que havia estat fallera major (o de la cort de la fallera, ara no ho sé).\n- Nomosfareuisme: del lema anticatalanista, "No mos fareu catalans"\n- RACV (amb accents): la Reial Acadèmia de Cultura Valenciana és el "centre cultural" del secessionisme lingüístic. Empren normes ortogràfiques pròpies (dites del Puig) i estan dividits entre qui posa accents i qui no en posa.\n- Unió Valenciana... amb Boris Izaguirre: baix teniu la foto del líder d'UV, clavãet a Boris...\n- ONV (el del mortero): minipartit valencianista d'anticatalanisme soft liderat per un membre de la família Choví, els que fan allioli venut en morterets de plàstic (com els de la foto)\n- Adlertistes: seguidors de Miquel Adlert, un dels pares del secessionisme valencià durant la Transició\n- PJV: Plataforma Jovenil Valencianista. Secessionistes, anticatalanistes i jòvens. Alguns tenen contactes amb el GAV, Grup d'Acció Valencianista, que ha protagonitzat algunes accions violentes.\n- Tercerviísme: ni catalanistes ni blaveros, ni sociates ni peperos, tot està al tercer espai\n- Gallart-faustinisme: Gallart és un usuari de val.com caracteritzat per les seues llargues i assenyades raons doctrinàries. Faustí és qui manté este blog sota el pseudònim de Faustí Barbera, un dels pares del valencianisme.\n- Romancero: "Amic d'anar amb romanços, històries llargues i importunes, dilacions".\n- Document88isme: Document 88 fou el llibre que marcà una inflexió en el catalanisme valencià per a donar lloc a un valencianisme (que podia ocupar eixe tercer espai -suposadament-omnipotent)\n- Baetisme: de Víctor Baeta, històric nacionalista que ha passat per mil "parãetes", del FRAP (poca broma) a Annanotícies i República Valenciana.\n- Fusterianisme: de Joan Fuster. Pel que fa a "Nosaltres, els valencians", simplicitat i ploma genial = poder de convicció. Després han vingut els profetes...\n- JFMirisme: de Joan Francesc Mira. Pel que fa al valencianisme, el precursor de Document 88\n- Eliseuisme: d'Eliseu Climent, editor de 3 i 4, profeta fusterianista a tope però socialista en la intimitat (o això diuen)\n- ERPVc (l'evolució impagable): secció regional (web dixit) d'ERC al País Valencià. El seu darrer lema a les eleccions era "L'evolució imparable" (als resultats electorals apareixen en "Altres")\n- Sanjosep Guia: Josep Guia, fundador del PSAN. Promotor de l'exitosa marca "Catalunya" per a denominar el País Valencià (un nom que, d'altra banda, ja és pecat...). Este sí que és un geni visionari i no el del Cola-Cao: aquí fora li puc dir, clar i ras, que sóc de València, que València és una ciutat de Catalunya i que Catalunya és una nació a cavall dels estats francès i espanyol, des de Perpinyà i Andorra fins a Alacant i Maó, amb una petita incursió a l’Alguer, a Sardenya, que més valdria que, abans que no italiana, fos catalana d’una Catalunya lliure. I també li diré que això de «País Valencià» i de «Països Catalans» són fórmules casolanes, d’ús intern i sense validesa internacional. Entesos?\nPostejat per Vent d Cabylia a les 08:23 26 comentaris:\nCategories: Humor, Valencianisme\nVeig que Jero Méndez s'ha estrenat com a articulista de Pàgina26 amb l'article ''Llegir els fets d'un rei bromista''. Personalment agraïsc molt que un company ens faça costat als insensats medievalistes que pul·lulem pel món d'internet. El seu particular interès en els aspectes humorístics, satírics, animalístics, eròtics i sexuals de la cultura medieval han començat a atraure a molta gent al seu blog, Eixa altra Edat Mitjana, tot i que -"curiosament"- els posts amb més comentaris són, de lluny, aquells de caràcter "carnal".\nImatge extreta del post "El cavaller que feia parlar els conys"\nI un altre Jeroni que se n'està eixint darrerament a la catosfera -en este cas sembla que en forma de pseudònim- és Jeroni Maleuff, l'autor de L'home que no sabia riure i altres històries de terror. Els seus relats breus de por, desassossec i casualitats inquietants estan captivant a molts lectors, especialment als més joves. Tot plegat, això m'ha recordat -no sé per què- que un dels noms més donats als més de mil "morisquets" que romangueren al regne de València, apartats de les seues famílies musulmanes i "repartits" entre les de cristians vells, fou, juntament amb Joan i Miquel, el de Jeroni.\nPostejat per Vent d Cabylia a les 09:25 7 comentaris:\nAprofitant la mudança física a terres toscanes, he procedit a introduir algun xicotet canvi al blog. A banda de les "Novetats" mensuals, he actualitzat la llista de blogs esborrant els que s'han anat quedant pel camí (què va ser de tu, Pixelades?), he afegit un "Estic llegint" i "He llegit darrerament" a petició de Marieta, he habilitat una llista de "Valencianes al país" i he incorporat una llista de blogs "Entorn d'El Polp", un grup d'amics que es duen un rotllo molt interessant i que m'han transmés darrerament unes ganes inusitades de gaudir de Florència. Jo sóc més de mar i de paisatges humans, però la veritat és que la vista de la ciutat des de Piazzale Michelangelo o des de San Miniato representen un moment de goig intens.\nPostejat per Vent d Cabylia a les 10:32 5 comentaris:\nCategories: Blog, Florència\nHi ha certa gent que sent enveja de la meua estada a Florència (d'eixa enveja sana que hi ha gent que diu que no existeix, però que consisteix en no desitjar mal al subjecte envejat). Tanmateix, qui no té casa a la Toscana és perquè no vol. Ara mateix la Giunta Regionale della Regione Toscana està venent a preus -més o menys- raonables part del patrimoni immobiliari que ha anat a parar a les seues mans o que ha quedat sense funció pública. Així, hi podem trobar un ex-convent (en ruïnes) a Subbiano per uns 30 milions de pessetes:\nO, millor, una ex-casa cantoniera a Pergine Valdarno per no arriba a 25 milions de pessetes:\nI, si sou dels que es conformeu amb un casupiu xicotet, doncs podeu optar a un ex-ufficio postale a Civitella Paganico per només 4 milions i mig de pessetes:\nAra, els preus a la ciutat de Florència són una altra cosa... Però, ja sabeu, si teniu uns milionets de res a la butxaca i vos agrada la Toscana...\nPostejat per Vent d Cabylia a les 09:14 5 comentaris:\nCategories: Florència, Urbanisme i Habitatge\n"Eu" va publicar Sergi, de Canviem la realitat, fa 10 dies. Encara em fa mal i tot...\n(El que més m'intriga d'estos casos és la quantitat de gent per la qual ha passat el cartell abans d'imprimir-se i ningú no ha dit res).\nPostejat per Vent d Cabylia a les 09:10 11 comentaris:\nMai consulte l’horòscop a no ser que hi haja algú que me’l llija, però com ara estic àvid de lectura en italià, encara que siga per a dones, vaig decidir mirar el que venia amb el Io donna. Il femminile del Corriere della sera (per cert, açò sí que són suplements –222 pàgines, pràcticament una revista com si fóra el Woman o el Cosmo–). I, escolta, quina meravella. Ni que saberen quina és la meua situació actual...\nScorpione: Consapevoli ed efficienti saprete raggiungere i resultati che più vi stanno a cuore... La voglia di godervi la vita vi renderà più socievoli e aperte alle novità... Le nuove iniziative avranno esito fortunato. In qualche caso avrete carta bianca e potrete organizzare ciò che vi interessa come preferirete.\nPostejat per Vent d Cabylia a les 10:01 11 comentaris:\nCategories: Florència, Supersticions\nEl bloc de Publicacions de la Universitat de València\nGràcies al Sequier m'assabente que abans d'agost una part dels principals membres de les Publicacions de la Universitat de València obriren un blog sobre "l'edició i el seu entorn cultural" en el qual publicaren quatre posts en apenes catorze dies. Tanmateix, en tornar de les vacances no han tornat a escriure. La veritat és que fins ara han passat totalment desapercebuts, com indica el fet que este siga el primer enllaç que tenen a la xarxa. Esperem que traguen forces per escriure i es puguen incorporar definitivament a la catosfera editorial (El Llibreter, Tirant al cap i tants d'altres), ja que seria un luxe immens poder comptar de forma seguida amb els apunts blogosfèrics d'Antoni Furió, Pau Viciano i Gustau Muñoz a través d'El bloc de PUV.\nPostejat per Vent d Cabylia a les 08:51 4 comentaris:\nCategories: Blogosfera, Edició\nNo sabia que vivia tan a dins del bosc fins que este matí a les huit menys quart, quan anava pel caminal que baixa fins a la parada de l'autobús, un conill ha aparegut corrent, s'hi ha palplantat enmig, i en compte d'eixir-ne corrents quan m'acostava m'ha -pràcticament- acompanyat en el meu trajecte fins a la carretera. Són molt amigables els conills florentins? Tindria un rellotge com el conill d'Alícia i m'estaria avisant que l'autobús estava a punt de passar? Ho hauré somiat tot plegat? Vindrà també demà a dir-me "buon giorno"?\nPostejat per Vent d Cabylia a les 10:21 14 comentaris:\nCategories: Casa, Florència\n- Escolte, i diu vosté que és saludable intercanviar-se 30 correus electrònics laborals de huit a nou de la nit un divendres de primeries de setembre?\n- Sí, no tinga dubte.\n- Ah, val...\nPostejat per Vent d Cabylia a les 10:02 2 comentaris:\nComencem a remugar\nI vosté què recorda de Florència: el Duomo?\nEl Ponte Vecchio?\nLa ciutat sencera?\nO, més bé, la bistecca alla fiorentina?\nNo, no, crec que no recorde qualsevol d'estes coses... El que més recorde de Florència són les zanzare tigri!! Els "mosquits tigre" amb els que amenacen les autoritats a Barcelona des de fa uns anys. La mare que les va parir!! El primer dia si no em picaren 15 no ho va fer cap!! Són extraordinàriament agressives i n'hi ha un fum (i si vius a la muntanya, on comença el camp toscà doncs encara més)!\nAcí "zanzara" (mosquit) és femení i, de fet, "gràcies" a elles m'he assabentat que només piquen les femelles, les quals necessiten moltes proteïnes per a les larves, mentre que els mosquits mascles pul·lulen de flor en flor alimentant-se exclusivament i gràcilment de nèctar vegetal. En principi, pensava que les meues picadures es podien deure a puces de la nostra gata, Otto (sí, ja veus), però una breu cerca al Google va oferir la solució: és realment un greu problema a moltes zones de Florència, com palesa el fet que internet vaja ple de pàgines, fòrums i posts italians específicament dedicats a les zanzare de la Toscana.\nAls països tropicals els mosquits tigre poden transmetre malalties contagioses i hui mateix era notícia a la prensa florentina que un jove de 25 anys havia tornat de Tailàndia amb el dengue i, per això mateix, per a evitar que la plaga de mosquits local puguera transmetre la malatia, es procediria a fumigar les zones de Florència que el xic havia frecuentat abans de caure malalt.\nSembla que el problema s'arrossega des de fa tant de temps que fins i tot hi tenen "Salvems" de mosquits. Bé, no és exactament això, sinó que, com explicava el famosíssim blog italià de Beppe Grillo fa un parell d'anys, hi ha moviments cívics que tracten de reduir l'ús indiscriminat i abusiu de pesticides per combatre els mosquits tigre, ja que, segons plantegen, a la llarga els fa més resistents i s'ocasionen greus perjudicis de salut pública. No sé quina és la solució, però ha estat realment una sorpresa. Melinda Gallo, una altra estrangera que viu a Florència, ja ens avisava fa unes setmanes als incauts que vinguérem per ací:\nMy "farmacista" is my best friend now.\nPS: Tampoc anava a començar dient "¡Qué bonita está Florencia!"...\nPostejat per Vent d Cabylia a les 16:59 10 comentaris:\nCategories: Florència, Plagues, Zanzare\nCal evitar les animadversions inexistents\nFins on puguis


LLIGA BBVA: Artur Mas: “La Lliga no renunciarà al Barça-Madrid” | Catalunya | EL PAÍS Catalunya\nArtur Mas: “La Lliga no renunciarà al Barça-Madrid”\nAl president de la Generalitat no l'emociona la selecció i entén els xiulets a l'himne\nBarcelona 6 SET 2015 - 21:33\tCEST\nMas juga amb una pilota per la revista 'Panenka'. Revista Panenka\nEl president de la Generalitat, Artur Mas, està convençut que els clubs catalans seguirien jugant a la Lliga espanyola si Catalunya es convertís en un Estat independent: “No em crec que la LFP renunciï al seu millor actiu, a un Barça-Madrid. Al Barça i a la resta de clubs catalans els interessarà estar en una lliga estatal i, idealment, competir en una lliga europea; jo crec que aquest esport tendirà cap aquí. Però la Lliga espanyola necessita com el pa que menja que el Barça sigui estant aquí”, afirma en una entrevista exclusiva a la revista Panenka, el número 44 de la qual es posarà a la venda el dia 10 que ve.\nMas, soci del Barça des dels 17 anys, també es pronuncia sobre el paper del club blaugrana en la conjuntura política catalana actual. “El Barça no transmet un missatge polític” sinó de “país”, manifesta, i després subratlla que la proliferació de banderes independentistes al Camp Nou és “una expressió més de la catalanitat”, encara que a alguns “els dolgui, els cabregi i busquin la manera de sancionar-ho”. El president de la Generalitat intueix que la UEFA “ha estat fortament pressionada pel Govern espanyol o per entitats oficials espanyoles” quan ha multat el Barça per l'exhibició d'estelades a la final de Berlín.\nLa Monarquia, àrbitre\n“Coincideixo amb Bartomeu en què hi ha una mà negra”, afegeix Mas, que justifica, d'altra banda, la dimissió de Rosell: “La pressió que tenia damunt no era suportable. Quedar-se era contraproduent”. El president de la Generalitat diu que mai ha vibrat amb la selecció espanyola: “Alguna final hem vist a casa, per afició al futbol, però mai hem brindat amb cava per les victòries; no m'emociona”.\nMas anuncia que si després del 27-S hi ha una majoria independentista al Parlament, en les negociacions amb l'Estat espanyol serà “necessari” tenir “un àrbitre”, paper que en la seva opinió no necessàriament correspon a Alemanya: “No m'oposaria al fet que fos la Monarquia, tot i que té un poder molt limitat a Espanya”. El president de la Generalitat conclou que les xiulades a l'himne espanyol són anteriors a l'última final de Copa: “Hi ha molta gent que no s'hi identifica. És un problema de sentiments i contra els sentiments no es pot decretar res. Cal prendre's aquests gestos esportivament”.


Tast de vela - 31/07\nTast de vela. Divendres 31 de juliol, dins el marc del conveni de col·laboració establert entre el Club Nàutic Llançà i l'Escola Nàutica Mar Brava, ha tingut lloc la segona edició del 2020 del TAST DE VELA, activitat consistent en una sortida de vela setmanal a bord del vaixell Mar Brava II, per tenir un primer contacte amb la navegació a vela. La previsió és repetir aquesta activitat durant, cada divendres pel matí fins el dia 21 d'agost. Per participar-hi es precís ins...\nUn pas més en la cura de la Natura. El Club Nàutic Llançà està renovant l'equipament de recollida de brossa. Amb la substitució de les anteriors papereres i illes ecològiques per un nou equipament, el club posa a l'abast i més a ma dels socis i usuaris del port noves illes ecològiques. Aquestes illes ecològiques es trobaran arreu de les instal·lacions (a l'entrada de cada pantalà, i distribuides homogèniament al llarg del moll de ribera, i dels contradics de ponent i de tramuntana)....\nTast de vela - 24/07\nTast de vela. Divendres 24 de juliol, dins el marc del conveni de col·laboració establert entre el Club Nàutic Llançà i l'Escola Nàutica Mar Brava, ha tingut lloc la primera edició del 2020 del TAST DE VELA, activitat consistent en una sortida de vela setmanal a bord del vaixell Mar Brava II, per tenir un primer contacte amb la navegació a vela. La previsió és repetir aquesta activitat durant, cada divendres pel matí fins el dia 21 d'agost. Per participar-hi es precís in...\nEns ajudes ?\nContesta 9 preguntes en 2 minuts per ajudar al teu Club Nàutic. La teva percepció ens ajudarà a analitzar la situació i identificar els espais de millora per la prestació del serveis i la seva corresponent organització interna. Com a mostra d'agraïment per la teva col·laboració, omplint l'enquesta abans del 2 d'agost participaràs en el sorteig d'un sopar per a 4 persones al restaurant del nostre Club Nàutic.\nPerill - bengales\nComunicat de l'Ajuntament. Avui, el Club Nàutic Llançà ha rebut una notificació de l'Ajuntament de Llançà, informant d'incidents relacionats amb el llançament de bengales marítimes als contenidors municipals de rebuig, i del perill que això comporta per les persones i instal·lacions on es gestionen els residus. A continuació còpia de la notificació rebuda, i recordar que la normativa preveu que el material pirotècnic que es pretengui llençar cal retornar-lo al proveïdor per al seu reciclatge.\nMenjar per emportar. Els gestors del servei de bar-restaurant del club, CAP BEA, ofereixen un nou servei, el menjar per emportar. Des de begudes, a entrepans, pollastre rostit, ostres o plates de marisc, es poden encarregar al telèfon +34972380517, o bé directament al local del bar-restaurant.\nTotalment renovat. Amb una nova direcció, unes instal·lacions i un diseny renovats, i una carta innovadora, a partir del dia 15 de juliol el bar-restaurant del Club Nàutic Llançà torna a obrir, amb el nom de CAP BEA Bar Restaurant & Marisc. Els gestors del servei oferiran als socis del club un descompte del 5%. Per aconseguir la targeta de caldrà que els socis interessats s'adrecin al bar-restaurant.\nLa COVID-19 fa ajornar o cancel·lar activitats. La junta directiva del Club Nàutic Llançà, davant la situació provocada per la COVID-19, ha acordat: Posposar l'assemblea general ordinària de socis que havia estat convocada per al dia 25 de juliol, i Anul·lar l'organització de les següents activitats previstes per aquest estiu: Concurs de pesca Neteja de platja Sopar social\nADEAC promou la neteja del mar. Amb la difusió de la Blue Flag Mediterranean Week, ADEAC associació que gestiona la concessió de banderes blaves a l'estat espanyol, vol afavorir la conscienciació sobre la problemàtica de la brossa marina a les aigües del mar Mediterrani. A continuació deixem una galeria d'imatges promocionals d'aquesta acció. Recordem que el Club Nàutic Llançà anualment organitza la neteja submarina d'una platja de Llançà,...\nInformació sobre les activitats de l'estiu. Accessible des de l'apartat agenda hi ha el calendari d'activitats programades per aquest estiu: Assemblea general ordinària de socis del club Concurs de pesca Neteja submarina Activitats per la capacitació nàutica (diverses activitats) Tastos de vela (diverses dates)\nBuggie elèctric 2020\nServei als clients del Club Nàutic Llançà de pas per Llançà. Un any més tornem a posar a disposició dels nostres clients arribats per mar el buggie elèctric. El Club Nàutic Llançà, amb el seu afany d'afavorir les activitats nàutiques i d'oci dels usuaris de les seves instal·lacions, està valorant contínuament les necessitats dels mateixos, i cercant fórmules per a satisfer-les. Aquest estiu repeteix una iniciativa que els anys anteriors va tenir molt bona acol...


el metro de Barcelona - línia L9 nord - Can Peixauet\nTrens de Catalunya > TMB > el metro de Barcelona > línia 9 > L9 nord > Can Peixauet\n< Bon Pastor Línia L9 nord Metro de Barcelona: La Sagrera-Can Zam Santa Rosa >\ncodi estació: 940\nMostra Estacions metro TMB L9 en un mapa més gran L'estació Can Peixauet de la línia L9 del metro de Barcelona va inaugurar-se el desembre de 2009, amb l'entrada en servei del tram des de Can Zam. L'estació es situa al terme municipal de Santa Coloma de Gramenet, a la confluència de l'avinguda de Can Peixauet i l'avinguda de Santa Coloma. Dóna servei als barris de Safareigs, Santa Rosa i Riu Sud, així com a l’IES Can Peixauet, al CEIP Fray Luís de León, al CEIP Ferran de Segarra, al CEIP Sant Just, a la biblioteca Can Peixauet, i al CAP Doctor Vilaseca. L'estació és del tipus característic de la L9 amb un pou de 40,05 metres de profunditat i 25 metres de diàmetre. L'estació s'estructura en quatre nivells: el vestíbul superior, la preandana, l'andana superior i l'andana inferior. El vestíbul superior disposa de dos accessos des de l'avinguda de Santa Coloma, tots dos dotats d'escales mecàniques i fixes i un d'ells a més també d'ascensor. Aquests accessos conflueixen en un vestíbul previ al pou de dimensions generoses, dotat del centre de control de l'estació, les màquines de venda automàtica de bitllets i les barreres tarifàries de control d'accés. El pou baixa fins al nivell del túnel de doble pis superposat per on circulen els trens. Hi ha 6 ascensors de gran capacitat que enllacen el vestíbul superior amb la pre-andana. També hi ha 2 ascensors per a persones amb mobilitat reduïda (PMR) que enllacen directament el vestíbul amb l'andana superior i inferior de manera directa. El pou també disposa de dos conjunts d'escales fixes que només es poden utilitzar en cas d'emergència. Des del nivell preandana en surt una escalinata que condueix a l'andana i la via superior i una altra que condueix a l'andana i la via inferior. També hi ha dues escalinates més a les parets del pou que enllacen el nivell pre-andana amb les dues andanes. Les andanes es troben situades dins de la secció del túnel i tenen una longitud de 101,1 metres. De manera comuna en totes les estacions de la L9 es troben protegides de les vies mitjançant portes d'andana, degut al sistema de conducció automàtica (sense motorista) existent. El disseny arquitectònic de l'estació ha anat a càrrec de Sanchez-Piulachs, arquitectes, S.L. Entre desembre de 2009 i abril de 2010, mentre no es prolongava la línia cap a Bon Pastor i La Sagrera, l'andana inferior estava tancada i tots els trens arribaven i sortien de nou cap a Can Zam per la via superior.\nUn dels accessos a l'estació de Can Peixauet des de l'avinguda de Santa Coloma (desembre 2009) O.P.I. de l'estació amb l'anunci de la posada en servei de la L9 (desembre 2009) L'ampli vestíbul de l'estació de Can Peixauet abans d'accedir al pou (desembre 2009) El segon accés a l'estació de Can Peixauet (desembre 2009)\nVista general del vestíbul des de les escales d'accés (desembre 2009) Barreres tarifàries de control d'accés a les andanes (desembre 2009) Bateria de 6 ascensors de gran capacitat i 2 per a PMR, com és habitual a les estacions tipus pou de la L9 (desembre 2009) Vista dels ascensors que baixen pel pou de l'estació de Can Peixauet (desembre 2009)\nVista dels espais dels dos ascensors per a PMR (desembre 2009) Escales d'enllaç del nivell pre-andana a l'andana superior i inferior; aquesta darrera de moment tancada al públic (desembre 2009) Tram d'enllaç entre el pou de baixada i el túnel, al nivell superior (desembre 2009) Accés a l'andana superior (desembre 2009)\nAndana superior de Can Peixauet, on de moment els trens que arriben de Can Zam realitzen la inversió de marxa (desembre 2009) Vista de l'andana, amb els característics tons blanquinosos que predominen a les estacions del ramal de Santa Coloma (desembre 2009) A sobre de les portes d'andana hi ha el termòmetre de la línia i una pantalla TFT amb les properes sortides (desembre 2009) Un tren de la sèrie 9000 acaba d'arribar de Can Zam i sortirà de nou cap a aquesta destinació en breus instants (desembre 2009)\nEnllaç entre el nivell pre-andana i les dues andanes, ara ja en servei (maig 2010) L'andana inferior (maig 2010) Una altra vista de la mateixa andana, amb l'accés a l'esquerra (maig 2010) Unitat sèrie 9000 de la L9 amb destinació Can Zam a Can Peixauet (maig 2010)\n< Bon Pastor Santa Rosa >